钦定古今图书集成/明伦汇编/官常典/第579卷 > 王缜
## 钦定古今图书集成/明伦汇编/官常典/第579卷 > 王缜

按《明外史》本传：“缜字文哲，东莞人。缜登弘治六年进
士，选庶吉士，授兵科给事中。劾三边总制王越附汪
直、李广，不可复玷节钺。出理南畿屯田，有司征松江
白纻六千疋，缜言纻非正供，且请停上清宫役，诏皆
罢之。累迁工科都给事中。武宗初立，内府工匠以营
造加恩，缜率同官言：‘昔唐明皇初载，内殿常置《无逸
图》，而㝢内乂安末年，易以山水障子，而国势凌替。宋
仁宗尝命辅臣书《孝经》《无逸》为图，而享国最久。至徽
宗尚羽毛、山水诸画，而宋室不竞。陛下初登大宝，工
匠末技，已有以微劳进者，诚不可示后世。宜散遣先
朝诸画士，革工匠所授官’。”帝不能用。中官张永请改
筑通州新城，缜言：“泰陵工作方兴，不当复兴无益之
役。”帝乃止。正德元年出为山西右参政。历福建布政
使。迁右副都御史，巡抚苏、松诸府，协平江西贼王浩
八。乾清宫灾，疏请养宗室子，宫中定根本。去南京新
增内官，召还建言被黜诸臣。不报。已，调郧阳巡抚，迁
南京刑部右侍郎。世宗即位，陈正本十事。嘉靖二年
就擢户部尚书。卒官。